善相陳君持介甫子瞻手字示予戲贈短歌
作者：韓駒
朝代：宋

paragraphs: 古來相馬失之瘦，仲尼亦作喪家狗。
唇紅齒白癡小兒，不羞障面欺羣醜。
鶴冲居士術如神，東走梁宋西峨岷。
諸公蹭蹬未遇日，坐中知是非常人。
只今白髪無餘産，短褐逡巡列侯館。
世人胸中無黑白，不知居士明雙眼。
嗟予塵貎天所付，不須強覓封侯處。
書生只倚一片心，他日相逢記裴度。